Lusmaker vir nuwe Schuster-fliek uitgereikLeon Schuster as Sonny Frank. (Foto: Verskaf) Die eerste voorsmakie van die geliefde grapjas Leon Schuster se jongste gesinskomedie, Frank and Fearless, is onlangs op sosiale media uitgereik. Dié lusmakerlokprent versprei reeds soos ŉ veldbrand! Die fliek, wat in Afrika afspeel, neem kykers op ŉ opwindende avontuur wanneer ŉ hartlike ou man, Sonny Frank (Leon Schuster), en ŉ tienjarige plattelandse Afrika-seun, Fearless (Themba Ntuli), besluit om Suidoos-Asië se ambassadeur te ontvoer in ŉ poging om die stroping van renosters stop te sit. Saam met hulle op hierdie missie is twee viervoet-vriende, wat bydra tot die pret en hart van die verhaal. Reini is ŉ jong renoster waarvan die ma deur stropers doodgemaak is en Dog is Fearless se lojale swart brak. Themba Ntuli as Fearless. (Foto: Verskaf) Wanneer dinge egter erg skeefloop, word hulle gedwing om ŉ peleton genadelose stropers aan te vat, onder wie die skrikwekkende eks-wildbewaarder, Dolf (Kenneth Nkosi), met wie Sonny ŉ geskiedenis het. Die emosionele hart van die fliek spruit voort uit elke karakter se persoonlike reis. In ware Schuster-tradisie vertel Frank and Fearless die komiese verhaal van vier karakters se heldhaftige streke in die Bosveld, gekombineer met ŉ baie relevante en kontroversiële storielyn met ŉ diep emosionele impak. Dit laat dié nuwe rolprent kop-en-skouers uitstaan bo enige van Schuster se vorige werk, soos Mr Bones en Mad Buddies, wat van die beste presteerders ooit by die plaaslike loket was en in die buiteland ook baie sukses bereik het. Themba en Leon in ‘n toneel uit die fliek. (Foto: Verskaf) Hierdie rolprent, uit die pen van Gray Hofmeyr, Schuster en Geoff Newton, is geskep deur ŉ dinamiese span rolprentkundiges, met Hofmeyr as bekroonde regisseur en André Scholtz en Menzi Thabede as vervaardigers. Hofmeyr werk al vir jare in die vermaakbedryf en is verantwoordelik vir verskeie lokettreffers, soos die eerste Jock of the Bushveld, Leon Schuster se Sweet and Short, There’s a Zulu On My Stoep en meer. Buiten vir uitstaande kinematografie spog die rolprent ook met indrukwekkende 3D-animasiewerk (Luma Creative Studio), animasiemodellering (DreamSmith) en spesiale effekte (Refinery), asook knap toneelspel deur die sterbelaaide rolverdeling. Schuster is puik in die rol van die onsekere spoorwegsjef en versamelaar van inheemse speserye, terwyl die nuweling Themba Ntuli van Meerkat Maantuig-faam die perfekte keuse was om die komplekse Afrika-kind, wat bang is vir sy eie skaduwee, te vertolk. Kenneth Nkosi (Tsotsi), Khanyi Mbau (Happiness is a Four Letter Word), Jennifer Steyn (Goodbye Bafana, Madam and Eve) en David Dennis (Soul City) is ook in die fliek te sien. Frank and Fearless sal kykers laat skaterlag, maar ook diep raak met die ernstige onderliggende boodskap en persoonlike oorwinnings, wat sal aanklank vind by oud en jonk en hulle vasgenael sal hou van begin tot einde. Frank and Fearless word op 23 November landswyd in fliekteaters uitgereik.